**Likumprojekta „Grozījumi Būvniecības likumā” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Grozījumi Būvniecības likumā ir sagatavoti, lai:1. skaidri nošķirtu katra būvniecības procesa dalībnieka atbildību;2. konkretizētu būvvaldes un Būvniecības valsts kontroles biroja kompetenci;3. novērstu būvspeciālistu trūkumu;4. uzlabotu būvniecības procesa regulējumu, tai skaitā novēršot konstatētās neskaidrības Būvniecības likuma piemērošanā.Regulējums attiecībā uz izmaiņām lēmumu pieņemšanas termiņos būvniecības administratīvajā procesā stāsies spēkā 01.07.2019. Regulējums par būvniecības ierosinātāja atbildību pret trešajām personām stājas spēkā 01.01.2019. Regulējums par Būvniecības valsts kontroles biroja maksas pakalpojumiem stājas spēkā 01.01.2010. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ar Ministru kabineta 03.05.2016. rīkojumu Nr.275 „Par Valdības rīcības plānu Deklarācijas par Māra Kučinska vadītā Ministru kabineta iecerēto darbību īstenošanai” apstiprinātā rīcības plāna 37.1. pasākumā ir noteikts, ka ir nepieciešams izstrādāt ar būvniecības nozari saskaņotu Būvniecības politikas plānošanas dokumentu 2017.–2023. gadam, kas paredz risinājumus būvniecības nozares produktivitātes un konkurētspējas celšanai. Ņemot vērā iepriekš minēto pasākumu, ir izstrādāta un Latvijas Būvniecības padomē 13.04.2017. apstiprināta Latvijas būvniecības nozares attīstības stratēģija 2017. – 2024. gadam. Šajā stratēģija kā viens no rīcības virzieniem efektīvas būvniecības procesa nodrošināšanai ir noteikts – jāpilnveido būvniecības nozares regulējums, nosakot precīzu pušu atbildību. Līdzīgi arī Uzņēmējdarbības vides pilnveidošanas pasākumu plāna (Ministru kabineta 15.03.2017. rīkojums Nr. 125 „Par Uzņēmējdarbības vides pilnveidošanas pasākumu plānu”) 3.2.3. pasākumā ir noteikts, ka ir nepieciešamas izstrādāt grozījumus normatīvajos aktos, kas paredz konkrētu atbildību visām būvniecības procesā iesaistītajām pusēm. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Spēkā esošais būvniecības regulējums attiecībā uz būvniecības ierosinātāja (pasūtītāja) un trešo personu interešu aizsardzību nav efektīvs. Nekvalitatīvas būvniecības gadījumā kaitējuma novēršanas un zaudējumu atlīdzināšanas process ir sarežģīts un laikietilpīgs. Tāpat spēkā esošais regulējums nav efektīvs attiecībā uz būvniecības (būvprojektu un būvdarbu) kvalitātes veicināšanu, proti, tas ne visos gadījumos nodrošina kvalitatīvu būvprojektu sagatavošanu un atbilstošu būvdarbu veikšanu:a) būvniecības dalībnieku atbildības regulējums ir vispārīgs un neskaidrs. Nav strikti nodalīta procesa dalībnieka (juridiskās personas) un procesā iesaistītā sertificētā būvspeciālista (fiziskās personas) atbildība. Būvniecības procesa dalībnieka (juridiskās personas) un sertificētā būvspeciālista pienākumi dublējas;b) nav strikti nodalīta atbildība starp būvniecības procesa dalībniekiem;c) ne visos gadījumos, ja būvprojektā vai būvdarbos tiek atklātas kļūdas, tas tiek paziņots būvspeciālistu sertificēšanas institūcijām. Tādējādi netiek uzkrāta informācija par “riskantiem” būvspeciālistiem un būvniecības procesa dalībniekiem, pie kuriem tie stādā. Tas noved pie tā, ka šīs personas visbiežāk var bez jebkādām turpmākām finansiālām sekām turpināt savu darbību, piemēram, šīm personām nākošā apdrošināšanas polises prēmija nav ievērojami lielāka;d) praksē zaudējumu atlīdzināšana ir iespējama tikai ceļot prasību tiesā, turklāt vainīgās personas noskaidrošana un pierādījumu iegūšanas nasta ir uzlikta uz zaudējumus cietušo personu. Obligātā civiltiesiskās apdrošināšanas spēkā esošais regulējums nav sasniedzis iecerēto mērķi (ātrs un atbilstošs atlīdzinājums), apdrošināšanas prēmijas izmaksa praksē var notikt tikai pēc tiesvedības pabeigšanas. Turklāt, apdrošināšana, lai gan teorētiski nosedz visu būvniecības procesu, praksē ir sadrumstalota (katram posmam ir sava apdrošināšana ar atšķirīgiem nosacījumiem);e) tiesvedība ir sarežģīta un laikietilpīga neskaidrā atbildības sadalījuma dēļ;f) sadrumstalota un neskaidra atsevišķu kontrolējošu iestāžu kompetence, piemēram, būvvaldes kompetencē pārsvarā ir visa būvniecības procesa kontrole, tai pašā laikā, piemēram, ugunsdrošības prasību kontrole ir piekritīga Valsts ugunsdzēsības un glābšanas dienestam. Visai bieži neatbilstības ugunsdrošības regulējumam atklājās tad, kad būvniecības ierosinātājs vēlas nodod būvi ekspluatācijā. Turklāt neskaidrā kontrolējošo iestāžu kompetence kavē būvniecības procesu, piemēram, dažādi lēmumi vienādos gadījumos;g) nepietiekoša kontrolējošo institūciju kompetence un nodrošinājums, piemēram, būvvaldēs jāstrādā vismaz vienam arhitektam un būvinspektoram. Neviens no šiem speciālistiem nevar viens pats pārzināt visas prasības visiem būvju veidiem, piemēram, biroja ēkas, hidroelektrostacijas, sporta trases. Turklāt vairākas pašvaldības ir informējušas, ka tās ilgstoši nevar nokomplektēt būvvaldes minimālo sastāvu – arhitekts un būvinspektors.[1] Ņemot vērā iepriekš minēto, ar likumprojektu ir paredzēts, izteikt Būvniecības likuma 19. pantu jaunā redakcijā, kā arī papildināt šo likumu ar 19.1, 19.2 un 19.3 pantu (sk. likumprojekta 11. un 12. pantu). Tiek nodalīts katra būvniecības procesa dalībnieka atbildība, proti, katrs dalībnieks atbild par savu būvniecības procesa daļu. Vienlaikus, lai mazinātu strīdus situāciju, kurā viena būvniecības procesa posma dalībnieki ir spiesti pārbaudīt cita procesa dalībnieka veikto darbu atbilstību normatīvo aktu prasībām, tiek paredzēts, ka viņi var paļauties uz to, ka citi būvniecības procesa dalībnieki ir veikuši savus pienākumus atbilstoši (piemēram, būvdarbu veicējs var paļauties, ka būvprojekta izstrādātājs ir veicis savus pienākums atbilstoši – būvniecības ieceres dokumentācija atbilst normatīvo aktu prasībām). Tomēr gadījumā, ja būvdarbu laikā atklājas, piemēram, ka nav ievērotas mehāniskās stiprības un stabilitāte prasības, būvdarbu veicējam ir jārīkojas tādējādi, lai novērstu iespējamo kaitējumu. Šī rīcība nav definēta un tā ir atkarīga no katra individuālā gadījuma. Būvniecības procesa dalībnieki nevar savu atbildību ar savstarpējiem saskaņojumiem pārcelt viens uz otru. Par būvniecības ieceres atbilstošu realizāciju ir atbildīgs būvdarbu veicējs.Būvniecības likuma 19., 19.1, 19.2 un 19.3 pantā tiek regulēta būvniecības procesa dalībnieku juridiskā atbildība, kas tiek nodalīta no būvspeciālistu profesionālās atbildības. Būvniecības procesa dalībnieki savstarpēji atbild saskaņā ar noslēgtajiem līgumiem, savukārt būvspeciālisti atbild pret darba devēju, nevis tieši pret kādu no būvniecības procesa dalībniekiem.Būvniecības ierosinātāja pienākumi, ņemot vēra to, ka tieši šī persona nolīgst visus pārējos būvniecības procesa dalībniekus, ir pārskatīti, nodrošinot trešo personu aizsardzību. Proti, trešajai personai zaudējumu gadījumā ir jāvēršas pret būvniecības ierosinātāju – nav nepieciešams pierādīt tieši kura būvniecības procesa dalībnieka vainas dēļ ir iestājušies zaudējumi, bet tikai to, ka zaudējumi ir saistīti ar konkrēto objektu. Tas gan neattiecas uz personām, kuras ir nodarbinātas vai darbojas objektā. Šāda regulējuma mērķis ir novērst gadījumus, kad trešajai personai, piemēram, objektam blakus esošā nekustamā īpašuma īpašniekam, ir pienākums pašai pierādīt kāda no būvniecības procesa dalībnieka vaina pie zaudējumiem, piemēram, plaisas sienās. Vienlaikus būtu jāmin, ka šim regulējumam ir paredzēta vēlākā spēkā stāšanās, lai iesaistītās personas varētu atbilstoši sagatavoties šādam regulējumam (sk. likumprojekta 20. pantu). Citi būvniecības ierosinātāja atbildības aspekti pēc būtības netiek mainīti, salīdzinot ar līdzšinējo regulējumu.Būvniecības ieceres izstrādātāja atbildība ir konkretizēta paredzot, ka viņš ir atbildīgs par visu nepieciešamo izpēti, lai būtu iespējams sagatavot atbilstošu būvniecības ieceres dokumentāciju. Vienlaikus tiek paredzēts izslēgt Būvniecības likuma 16. panta otrajā daļā ietverto dublējošo atbildības tiesību normu. Būvdarbu veicēja atbildība tiek paredzēta par atbilstošu būvniecības ieceres dokumentos ietverto risinājumu realizāciju, tai skaitā par atbilstošu būvizstrādājumu un tehnoloģijas izmantošanu. Būvdarbu veicējam nav jāpārvērtē būvniecības ieceres dokumentos dotie risinājumi.Tāpat ir pārskatīta būvuzraudzības veicēja loma būvniecības procesa – tiek paredzēts, ka būvuzraugu, ja puses par to būs vienojušās varēs piesaistīt uz visu būvniecības procesu, nevis tikai uz būvdarbu laiku, lai atbilstoši nodrošinātu būvniecības ierosinātāja interešu pārstāvniecību. Šāds regulējums ir izstrādāts, ņemot vērā FIDIC (*Fédération Internationale Des Ingénieurs-Conseils*) tipveida līgumu nosacījumus, kuros būvniecības ierosinātājs jau pašā būvniecības procesa sākumā piesaista kā savu likumīgu interešu pārstāvi personu ar noteiktu kvalifikāciju (inženieri). Tas nekādā veidā neliedz būvniecības ierosinātājam izvēlēties arī citu nekvalificēto personu savu interešu pārstāvībai. Obligātie būvuzraudzības gadījumi būvdarbu laikā ir noteikti vispārīgajos būvnoteikumos, nevis Būvniecības likumā.Lai nošķirtu būvuzraugu kā līgumslēdzēju no būvspeciālista kā izpildītāja, ir ieviests jauns termins „būvuzraudzības veicējs”. Tas attiecas arī uz būvekspertīzes veicēju. Būvekspertīzes veicējs atbildīt par sava ekspertīzes atzinuma saturu un secinājumu pamatotību. Tas ir saistīs ar to, ka var būt dažādi būvekspertīzes uzdevumi – ne visos gadījumos būvekspertīzes veicēja uzdevums ir pārbaudīt visus būvniecības ieceres dokumentus vai būvi.Ņemot vērā, ka ir ieviesti jauni jēdzieni, kā arī, mainot atbildības regulējumu Būvniecības likuma 19. pantā, tiek izslēgts termins „būvniecības procesa dalībnieks”. Tiek atbilstoši papildināts Būvniecības likuma 1. pants ar jauniem terminiem – raksturojot būvniecības procesa dalībniekus kopumā un katru atsevišķi. Papildus tiek paredzēts, ka būvkomersants būs tiesīgs būvēt arī savām vajadzībām, lai izvairītos no situācijas, kurā būvkomersantam ir nepieciešams slēgt līgumu ar citu būvkomersantu, lai pēdējais būvētu pirmajam nepieciešamu būvi. Tāpat tiek precizēts, ka arī zemnieku un zvejnieku saimniecība var būt būvētājs – ņemot vērā šo personu speciālo regulējumu.[2] Likumprojektā tiek skaidri noteikta būvvaldes kompetence attiecībā uz tehnisko prasību un būvniecības principu pārbaudi (Būvniecības likuma 12. panta 3.2 daļa), ņemot vērā tās sastāvu (Būvniecības likuma 12. panta otrā daļa). Šāds regulējums nodrošinās, ka visās būvvaldēs būs vienādi būvniecības ieceres pārbaudes kritēriji, efektīva kvalitātītes kontrole atbilstoši tās kompetencei un sasniedzami termiņi būvniecības ieceres izskatīšanai būvvaldē, kas atbilst Latvijas būvniecības nozares attīstības stratēģijā 2017. – 2024. gadam noteiktam mērķim.Būvvalde vērtē un pārbauda būvniecības ieceres atbilstību normatīvo aktu prasībām (piemēram, trešo personu saskaņojumu esamība), ievērojot noteikto kompetenci būvniecības principu un tehnisko prasību jomā. Būvvaldes kompetencē ir šāda būvniecības principa un tehnisko prasību pārbaude un kontrole:1) arhitektoniskās kvalitātes princips, ciktāl tas attiecas uz būves iekļaušanos ainavā un pilsētvidē, ņemot vērā ekonomiskos un citus aspektus;2) vides pieejamības prasības;3) pašvaldības teritorijas plānojumā, lokālplānojumā (ja tāds ir izstrādāts) un detālplānojumā (ja tas nepieciešams saskaņā ar normatīvajiem aktiem) noteiktās prasības;4) normatīvajos aktos noteiktās būves novietojuma un insolācijas prasības. Konstatējot būvniecības ieceres iespējamo neatbilstību citiem būvniecības principiem vai citām normatīvo aktu tehniskajām prasībām, būvvalde par to informē būvniecības ierosinātāju, būvniecības ieceres izstrādātāju, atbilstošo valsts vai pašvaldības institūciju un būvspeciālistu kompetences pārbaudes iestādi. Būvniecības ieceres iespējamā neatbilstība citiem būvniecības principiem vai citu normatīvo aktu tehniskajām prasībām nav pamats, lai būvvalde atteiktu akceptēt ieceri vai izdod būvatļauju, kā arī nav pamats, lai būvvalde atteiktu izdarīt atzīmi būvatļaujā par tajā ietverto projektēšanas nosacījumu izpildi. Šaubu gadījumā par būvniecības ieceres atbilstību mehāniskās stiprības vai stabilitātes prasībām būvvalde var lemt par pienākumu būvniecības ierosinātajam iesniegt būvvaldē būves vai tās daļas ekspertīzi uz būves vai tās daļas nodošanu ekspluatācijā (sk. Būvniecības likuma 14.panta 3.1 daļu).Būvvaldei kompetencei tehnisko prasību un būvniecības principu jomā tiek pakārtota arī tās kompetence būvdarbu kontrolē un pieņemšanā ekspluatācijā. Būvdarbu laikā būvvalde pārbauda būves atbilstību būvniecības ieceres dokumentos saskaņotajam apjomam un novietojumam (sk. Būvniecības likuma 12. panta 3.4 daļu), nodrošinot patvaļīgās būvniecības kontroli. Būvdarbu kontroles ietvaros būvvaldes kompetencē, kā līdz šim, būs arī speciālajos būvnoteikumos noteiktās būvdarbu veikšanas dokumentācijas un būvizstrādājumu ekspluatācijas īpašību deklarāciju esamības kontrole. Tāpat būvvaldes kompetencē būs arī vērtē konservācijas vai iepriekšējā stāvokļa atjaunošanas nepieciešamību. Šāds regulējums ir saskanīgs ar speciālajos būvnoteikumos un Būvniecības likuma 18. pantā ietverto regulējumu. Līdzīga kompetence būvvaldei ir noteikta arī attiecībā uz būves pieņemšanu ekspluatācijā (Būvniecības likuma 12. panta 3.5 daļa).Ņemot vērā iepriekš minētās izmaiņas Būvniecības likumā saistībā ar būvniecības administratīvā procesa nodalīšanu no būvniecības kopējā procesa un būvvaldes kompetenci, atbilstošas izmaiņas ir paredzētas arī Būvniecības likuma 6. panta ceturtajā daļā, 6.1 panta otrajā daļā, 7. panta pirmās daļas 1. punktā, 12. panta sestajā daļā, 15. panta trešās daļas 1. punktā un pārejas noteikumu 19. punktā.Būvniecības likuma 12. panta trešās daļas 6. punktā ietvertais regulējums tiek saglabāts – pārcelts uz Būvniecības likuma 9.1 pantu (sk. likumprojekta 5. pantu).Lai atvieglotu pilsētu būvvalžu darba organizāciju un, ņemot vērā Būvniecības likuma 18. un 21. panta piemērošanas praksē konstatētās neskaidrības, ar likumprojektu tiek noteikt, ka būvvalde var pilnvarot tās būvinspektoru pieņemt tās vārdā būvniecības jomas administratīvos aktus (sk. Būvniecības likuma 12. panta septīto daļa).[3] Būvniecības valsts kontroles birojs (turpmāk – BVKB) nodrošina publisku ēku (paredzēts vienlaikus uzturēties vairāk nekā 100 cilvēkiem – trešās grupas ēka) ekspluatācijas kontroli, tomēr tikai jaunas būvniecības un pārbūves gadījumos tiek veikta šādu ēku būvdarbu kontrole no BVKB puses. Šī regulējuma piemērošanā praksē ir konstatēti vairāki gadījumi, kuros būvniecības ieceres dokumentos tiek norādīts, ka tiek plānots veikt publiskās ēkas atjaunošanu, nevis pārbūvi, kaut arī pēc detalizētas būvniecības ieceres izpētes ir konstatēts, ka faktiski bija veikta pārbūve. Tam par iemeslu atsevišķos gadījumos ir neskaidrā robeža starp jēdzieniem „atjaunošana” un „pārbūve”. Lai sasniegtu sākotnējo likumdevēja ieceri veikt pastiprinātu publisku ēku būvdarbu kontroli, jānosaka, ka BVKB veic visu būvdarbu kontroli publiskās ēkās (grozījumi Būvniecības likuma 6.1 panta pirmās daļas 1. punkta „a” apakšpunktā). Gadījumā, ja būvvalde būs pati uzsākusi publiskas ēkas atjaunošanas, vienkāršotās atjaunošanas, konservācijas vai citu būvdarbu kontroli līdz plānotās tiesību normas spēkā stāšanās dienai, tad lieta nebūs jānodod BVKB (sk. likumprojekta 19. pantu). Likumprojektā tiek pārskatīti BVKB Būvniecības likumā noteiktie uzdevumi, lai nodrošinātu svarīgāko uzdevumu izpildei pietiekamus resursus. Lielas būvdarbu izmaksas pašas par sevi nenozīmē, ka būvdarbu laikā tiks uzbūvēta sarežģīta būve vai būve, kuras sabrukšana vai bojājumi var radīt sabiedrības apdraudējumu. Ar likumprojektu tiek paredzēts, ka BVKB specializējas uz sarežģītu būvju vai būvju, kuras sabrukšana vai bojājumi var radīt sabiedrības apdraudējumu, būvdarbu kontroli. BVKB pildīs būvvaldes funkcijas attiecībā uz būvju būvniecību Latvijas Republikas iekšējās jūras ūdeņos, teritoriālajā jūrā un ekskluzīvajā ekonomiskajā zonā, bet neveiks jaunas būves vai esošu būvju pārbūves (kuru ieceres būvniecības ierosinātājs ir pašvaldība, ja publisku būvdarbu līguma līgumcena ir 1,5 miljoni euro vai lielāka) būvdarbu kontroli. Ievērojot iepriekš minēto, likumprojektā ir paredzēts grozīt 6.1 panta pirmās daļas 1.1 punktu un svītrot šīs daļas 1.punkta „c” apakšpunktu. BVKB būvniecības kontroli Latvijas Republikas iekšējās jūras ūdeņos, teritoriālajā jūrā un ekskluzīvajā ekonomiskajā zonā un būvvaldes funkcijas attiecībā uz tādu elektropārvades līniju būvniecības ieceri, kurai atbilstoši Teritorijas attīstības plānošanas likumā paredzētajam noteikts nacionālo interešu objekta statuss, veiks par maksu. Ņemot vērā BVKB specializāciju attiecībā uz sarežģītu un sabiedrībai bīstamu būvju kontroli, tiek pārskatīts arī regulējums par metodisko palīdzību. Likumprojektā ir noteikts, ka BVKB metodisko palīdzību sniegs pašvaldībām saistībā ar būvdarbu kontroli un būvju pieņemšanu ekspluatācijā. Tas risinās līdzšinējo situāciju, kurā daudzas personas pastāvīgi lūdz sniegt BVKB viedokli par jebkuriem ar būvniecību vai mājokļiem saistītiem jautājumiem. Jānorāda, ka saskaņā ar Būvniecības likuma 6. panta pirmo daļu Ekonomikas ministrija veic būvniecības jomas vispārējo pārraudzību un koordināciju, kā arī saskaņā ar Ministru kabineta 07.04.2009. noteikumu Nr.300 „Ministru kabineta kārtības rullis” 216. punktu gadījumā, ja nepieciešams, skaidrojumu par Ministru kabineta izdoto tiesību aktu sniedz attiecīgā tiesību akta projekta iesniedzējs – Ekonomikas ministrija būvniecības jomā. Līdzīgi tas attiecas arī uz uzdevumu organizēt būvniecības procesā iesaistīto uzraudzības un kontroles iestāžu un nevalstisko organizāciju sadarbību, lai veicinātu būvspeciālistu profesionālās kompetences paaugstināšanu. Būvvaldes kompetencē ir sniegt konsultācijas par būvniecības administratīvā procesa kārtību un ziņas par teritorijas izmantošanas un apbūves nosacījumiem. Lai novērstu iespējamās neskaidrības kompetenču sadalījumā, likumprojektā ir paredzēts izslēgt 6.1 panta pirmās daļas 5., 7. un 8. punktu un izteikt šīs daļas 6. punktu jaunā redakcijā.Uzdevums BVKB organizēt būvprojektu un būvju ekspertīzi Būvniecības likuma 6.1 panta pirmās daļas 4. punktā tika noteikts, ņemot vērā Ministru kabineta 30.03.2004. noteikumu Nr.189 “Valsts būvinspekcijas nolikums” 3.7. apakšpunktā noteikto Valsts būvinspekcijas uzdevumu – organizē būvprojektu, būvdarbu un būvju ekspertīzi. Valsts būvinspekcija, pildot attiecīgo uzdevumu, bija sastādījusi pieejamo ekspertīzes veicēju sarakstu. Šobrīd Būvniecības informācijas sistēmā ir pieejama informācija par visiem būvspeciālistiem, kuriem ir piešķirtas tiesības veikt būvekspertīzi, kā arī par būvkomersantiem, kuri nodarbina šos būvspeciālistus. Būvniecības informācijas sistēma ir publiski pieejama bez maksas. Ņemot vērā iepriekš minēto, ar likumprojektu ir plānots izslēgt Būvniecības likuma 6.1 panta pirmās daļas 4. punktu.Papildus ar likumprojektu ir plānots izlabot Būvniecības likuma 6.1 panta pirmās daļas 1. punkta „b” apakšpunktā kļūdu attiecībā uz likuma „Par ietekmes uz vidi novērtējumu” nosaukumu.[4] Atbilstoši Latvijas Būvinženieru savienības sniegtajai informācijai ir paredzams, ka, ņemot vērā Būvniecības likuma pārejas noteikumu 3. un 4. punktā ietverto regulējumu, laika periodā līdz 2021. gadam ievērojami samazināsies to fizisko personu skaits, kas būs tiesīgas veikt inženierizpēti, būvdarbu vadīšanu un būvuzraudzību, piemēram, ēku būvdarbu vadīšanā no 2425 fiziskām personām uz 01.01.2015. līdz 569 fiziskām personām uz 01.01.2021. Laika periodā līdz 2021.gadam ir plānots, ka Latvijai 2014.-2020.gada plānošanas periodā kopējais ES kohēzijas finansējums būvniecībai būs aptuveni 3,3 miljardi euro, kas veido apmēram divas trešdaļas no ES fondu ieviešanai paredzētā kopējā finansējuma. Tas rada risku, ka būvniecības nozarē, samazinoties fizisko personu skaistam, kuras būtu tiesīgas veikt inženierizpēti, būvdarbu vadīšanu un būvuzraudzību, radīsies darba spēka trūkums. Tas savukārt negatīvi ietekmēs būvniecības nozares kapacitāti, proti, darba spēka trūkuma dēļ aizkavēties būvniecības ieceru realizācija, ne tikai publiskajā sektorā, bet arī privātajā sektorā. Lai novērstu iespējamo darba spēka trūkumu, ar likumprojekta 16. pantu tiek paredzēts, ka fiziskas personas, kuras līdz šā likuma spēkā stāšanās dienai ieguvušas patstāvīgās prakses tiesības būvniecības jomā būvtehniķa profesijā, bet nav ieguvušas šā likuma 13. pantā noteikto izglītību, ir tiesīgas turpināt patstāvīgu praksi inženierizpētē, būvdarbu vadīšanā vai būvuzraudzībā, bet ar likumprojekta 17. pantu, ka fiziskās personas, kuras līdz šā likuma spēkā stāšanās dienai ieguvušas patstāvīgās prakses tiesības būvniecības jomā būvinženiera profesijā un kurām ir pirmā līmeņa profesionālā augstākā izglītība būvniecības vai ar būvniecības jomu saistītā studiju programmā, ir tiesīgas turpināt patstāvīgu praksi inženierizpētē. Ciktāl tas attiecas uz projektēšanu un būvekspertīzi, regulējums attiecībā uz iepriekš minētajām fiziskajām personām netiek mainīts.[5] Atbilstoši Būvniecības likuma 1. panta 1. punktam būvatļauja ir administratīvais akts ar nosacījumiem būvniecības ieceres realizācijai dabā — projektēšanai un būvdarbiem — līdz būves pieņemšanai ekspluatācijā. Šāds regulējums liedz paredzēt būvatļaujā papildus nosacījumu veidus. Būtu jānorāda, ka tieši šis aspekts, plānojot lielu būvniecības ieceru realizāciju, ir bijis traucējošs apstāklis. Piemēram, gadījumā, ja tiku būvēta liela rūpnīcas ēka, kuras ekspluatācijai būtu nepieciešami arī visu apkārtējo ārējo inženiertīklu pārbūve vai jaunu ārējo inženiertīklu būvdarbi (piemēram, 2 km garumā). Rastos situācija, kurā pašas ēkas būvprojekts jau būtu izstrādāts, bet ārējo inženiertīklu būvprojektu daļas nebūtu izstrādātas dēļ laikietilpīgās saskaņošanas ar trešajām personām, tai skaitā dažādiem ārējo inženiertīklu īpašniekiem vai valdītājiem. Nenoliedzami šāda ēka nevarētu ekspluatēt bez attiecīgajiem arējiem inženiertīkliem, tomēr šo ārējo inženiertīklu būvniecību varētu izdalīt atsevišķā prosa – nodrošinot, ka ēkas būvdarbus varētu uzsākt ātrāk. Šādā gadījumā būtu ēkas būvatļaujā jāparedz jauns nosacījums, ka līdz ēkas nodošanai ekspluatācijā ir jābūt pieņemtiem ekspluatācijā saistītajiem ārējiem inženiertīkliem. Pēc savas būtības tas nav projektēšanas vai būvdarbu uzsākšanas nosacījums, bet gan ekspluatācijā nodošanas nosacījums. Līdz ar to ir nepieciešams atbilstošās izmaiņas terminā „būvatļauja”.[6] Ņemot vērā būvniecības nozares nevalstisko organizāciju ierosinājumus, ir pārskatīts termins „būve”, lai saskaņotu šo jēdzienu ar Civillikumā lietotajiem lietu apzīmējošajiem terminiem. Būvei ir jāatbilst tai raksturīgajam lietošanas veidam, proti, ķermeniska lieta, kurai nav būvei raksturīgais lietošanas veids, nebūs uzskatāma par būvi. Terminā „būve” tiek tieši noteikts, ka būves iedala ēkās un inženierbūvēs. Ievērojot iepriekš minēto, izslēgts Būvniecības likuma 11. pants – termins būve jau nosaka, ka būves iedala ēkas un inženierbūvēs. Tas, ka vispārīgajos būvnoteikumus nosaka būvju iedalījumu grupās, izriet Būvniecības likuma 5. panta pirmās daļas 1. punkta „a” apakšpunkta.Lai novērstu konstatētās neskaidrības saistībā ar jēdzieniem ēka un inženierbūve, Būvniecības likums papildināts ar jaunu terminu „ēka” un „inženierbūve” skaidrojumiem. Līdzīgi tas attiecas uz terminu „būvniecības ieceres dokumenti”, „būvniecības dokumenti” un „būvprojekts” skaidrojumu papildinājumiem un precizējumiem.[7] Administratīvā procesa likums 64. panta pirmajā daļā ir noteikts, ka gadījumā, ja administratīvā lieta tiek ierosināta uz iesnieguma pamata, iestāde pieņem lēmumu par administratīvā akta izdošanu viena mēneša laikā no iesnieguma saņemšanas dienas, ja likumā nav noteikts cits termiņš vai citā normatīvajā aktā — īsāks termiņš administratīvā akta izdošanai. No šī regulējuma izriet, ka Ministru kabineta noteikumos var noteikt īsākus lēmumu pieņemšanas termiņus. Būvniecības likuma 12. panta ceturtajā daļā lēmumu pieņemšanas termiņi ir noteikti īsāki nekā Administratīvā procesa likumā. Tādējādi šādus termiņus varēja ietvert arī būvnoteikumos. Šādu termiņu ietveršana būvnoteikumos nodrošinās to, ka šos termiņus nepieciešamības gadījumā varēs ātrāk pārskatīta, lai nodrošinātu efektīvāku būvniecības administratīvo procesu. Ievērojot iepriekš minēto, ir plānots, ka ar 01.07.2019. lēmumu pieņemšanas termiņi būvniecības administratīvajā procesā būs noteikti vispārīgajos būvnoteikumos (sk. likumprojekta 8. pantu (ciktāl tas attiecas uz Būvniecības likuma 12. panta ceturto un piekto daļu), 9. pantu (ciktāl tas attiecas uz Būvniecības likuma 14. panta pirmo daļu), 21. pantu).[8] Grozījumi Būvniecības likuma 22. pantā ir paredzēti, lai novērstu radušās neskaidrības saistībā ar nepieciešamību reģistrēties būvkomersantu reģistrā. Ja komersants vēlas sniegt jebkāda veida būvniecības pakalpojumus, neatkarīgi no tā vai plānoto būvdarbu veikšanai ir nepieciešama jebkāda veida būvvaldes atļauja, viņam ir jābūt reģistrētam būvkomersantu reģistrā. Tikai attiecībā uz tādiem būvdarbiem, kuru veikšanai ir nepieciešama būvvaldes atļauja, būvkomersantam būs nepieciešams nodarbināt vai piesaistīt atbilstošus būvspeciālistus.[9] Grozījumi Būvniecības likuma 23. pantā ir paredzēti, lai novērstu radušās neskaidrības saistībā būvkomersantu klasifikācijas piemērojamību, proti, šī klasifikācija ir piemērojama visiem būvkomersantiem. |
| 3. | Projekta izstrādē iesaistītās institūcijas un publiskas personas kapitālsabiedrības | Likumprojekts tika izstrādāts Būvniecības likuma grozījumu darba grupā. Darba grupa tika izveidota ar Ekonomikas ministrijas 21.02.2017. rīkojumu Nr.44 un tajā tika ietverti pārstāvji no Latvijas Pašvaldību savienības, Latvijas Lielo pilsētu asociācijas, Latvijas Būvuzņēmēju partnerības, Latvijas Arhitektu savienības, Latvijas Būvniecības padomes, Latvijas Būvinženieru savienības, Vides aizsardzības un reģionālās attīstības ministrijas, Ārvalstu investoru padomes Latvijā, Inženierkomunikāciju turētāju sadarbības padomes, Aizsardzības ministrijas, Nacionālā nekustamo īpašumu attīstītāju alianses, Latvijas Būvkonstrukciju projektētāju asociācijas, Valsts zemes dienesta, Latvijas Apdrošinātāju asociācijas valsts akciju sabiedrības “Valsts nekustamie īpašumi”. |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Plānotais tiesiskais regulējums ietekmēs visus būvniecības procesa dalībniekus, trešās personas, būvvaldes, BVKB un citas institūcijas, kuras pilda būvvaldes funkcijas, kā arī šo personu darbiniekus. |
| 2. | Tiesiskā regulējuma ietekme uz tautsaimniecību un administratīvo slogu | Administratīvais slogs samazināsies būvkomersantiem, kuri sniedz tādus būvniecības pakalpojumus, kuru veikšanai nav nepieciešama būvvaldes atļauja. Šiem būvkomersantiem turpmāk šādu būvniecības pakalpojumu sniegšanai nebūs obligāti jānolīgst būvspeciālists. |
| 3. | Administratīvo izmaksu monetārs novērtējums | Projekts šo jomu neskar |
| 4. | Atbilstības izmaksu monetārs novērtējums | Projekts šo jomu neskar |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Ņemot vērā likumprojektā ietverto regulējumu attiecībā uz lēmumu pieņemšanas termiņiem būvniecības administratīvā procesā, līdz 01.07.2019. Ministru kabinetam ir jāpieņem grozījumi Ministru kabineta 19.08.2014. noteikumos Nr.500 „Vispārīgie būvnoteikumi” – nosakot lēmumu pieņemšanas termiņus būvniecības administratīvajā procesā. Papildus, ņemot vērā plānotos grozījumus Būvniecības likuma 6.1 pantā būs nepieciešami grozījumi Ministru kabineta 14.10.2014. noteikumos Nr.631 „Latvijas Republikas iekšējo jūras ūdeņu, teritoriālās jūras un ekskluzīvās ekonomiskās zonas būvju būvnoteikumi” un Ministru kabineta 30.09.2014. noteikumos Nr.576 „Būvniecības valsts kontroles biroja nolikums”. Savukārt saistībā ar izmaiņām Būvniecības likuma 12. pantā būs nepieciešami grozījumi Latvijas Okupācijas muzeja likumā un Ministru kabineta 23.11.2004. noteikumos Nr.962 „Valsts vides dienesta nolikums”. |
| 2. | Atbildīgā institūcija | Ekonomikas ministrija un Vides aizsardzības un reģionālās attīstības ministrija. |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 25.08.2009. noteikumu Nr.970 “Sabiedrības līdzdalības kārtība attīstības plānošanas procesā” 5.punktu tiks nodrošināta atbilstoša sabiedrības līdzdalība. Vienlaikus par likumprojektu izstrādi ir informēta Latvijas Būvniecības padome, kā arī likumprojekta izstrādi ir informētas tās būvniecības jomas nevalstiskās organizācijas, kuras piedalījās atbilstošajā darba grupā. |
| 2. | Sabiedrības līdzdalība projekta izstrādē | Projekts šo jomu neskar |
| 3. | Sabiedrības līdzdalības rezultāti | Projekts šo jomu neskar |
| 4. | Cita informācija | Nav" |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Būvvaldes, BVKB un institūcijas, kuras pilda būvvaldes funkcijas (piemēram, Valsts vides dienests). |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | BVKB uzdevumus tiek plānots grozīt, mainot kontrolējamo objektu raksturojošos lielumus. Ekonomikas ministrijas uzdevums saistībā ar būvniecības kontroli jūrā un ekskluzīvajā ekonomiskajā zonā tiek plānots BVKB. Papildus cilvēkresursi, ņemot vērā grozījumus Būvniecības likuma 6.1 pantā, nav nepieciešami. Vienlaikus būtu jānorāda, ka jaunas institūcijas netiek veidotas, kā arī netiek likvidētas esošās. |
| 3. | Cita informācija | Nav |

Ministru prezidenta biedrs,

ekonomikas ministrs A.Ašeradens

Valsts sekretārs J.Stinka

05.01.2018 10:06

3715

Lazarevs, 67013035

Andris.Lazarevs@em.gov.lv